Ďurica, Ondrej, poslanec NR SR (2023-01-26):
Ďakujem pekne. Pán predsedajúci, určite skončíme, pretože myslím, že rečníci nebudú mať dlhý prejav, pretože podstata bola povedaná. Ja by som len veľmi rád využil túto príležitosť aj na základe toho, čo tu odznelo v súvislosti s termínom predčasných volieb a v súvislosti s tým, ako sa prezentovali jednotliví rečníci a reakcie na ich reč. By som chcel uviesť, že to najpodstatnejšie na čo treba pamätať, je vôľa občanov. Táto vláda stratila legitimitu, stratila dôveru svojou vlastnou chybou, svojím vlastným zlyhaním tým, akých poslancov poslala do týchto lavíc, tým ako pôsobila, fungovala, ako ubližovala občanom Slovenskej republiky a ľudia si želajú čo najskorší odchod tejto vlády a čo najskorší odchod týchto neschopných poslancov, ktorí častokrát hlasujú a nevedia ani, o čom hlasujú. Ľudia si neželajú ministra Naďa, ktorý vyzbrojuje Ukrajinu a všetky prostriedky obrany a všetku techniku smeruje smerom na Ukrajinu. Neželajú si, aby boli zaťahovaní a aby boli akokoľvek spájaní s týmto konfliktom. Ľudia si neželajú Matoviča, ktorý či ako premiér, alebo ako minister financií stále ovláda slovenskú politiku a stále rozhoduje o všetkom podstatnom. Neželajú si Hegera, ktorý je vo svojej podstate neschopný mať svoj názor a zase len počúva toho blázna Matoviča. Neželajú si Remišovú, ktorá nepozná hodnotu DPH, ktorá nevie jednoducho základné veci, ktoré sú predpokladom na výkon tejto funkcie. Ja chcem vyzvať všetkých poslancov bývalej vládnej koalície a všetkých zodpovedných, ktorí naozaj majú ešte aspoň zbytky nejakého rozumu alebo nejakej sebaúcty, aby sa vrátili k tej podstate, ktorou je občan. My nie sme v tomto pléne sami pre seba. My sme tu pre ľudí, priatelia. Nás sem poslali občania. Občania majú mať právo nás kedykoľvek odvolať a vyjadriť nespokojnosť s tým, čo robíme, a vy im v tom prestaňte brániť, pretože sa vám to škaredo pomstí a škaredo sa vám to vráti. Mnohé argumenty, ktoré zazneli počas príspevkov rečníkov, ktorí sú naozaj fundovaní odborníci, boli trápne a boli smiešne. Je to zrkadlom a obrazom toho, aká úroveň dnes panuje v slovenskom parlamente, v Slovenskej národnej rade alebo v Národnej rade Slovenskej republiky. Žiaľ, je to tak a to, že naťahujete termín predčasných volieb, to, že sa vám nechce odísť napriek tomu, že vám bola vyslovená nedôvera, je len o tom, že tu sedia poslanci, ktorí sa nevedia živiť vlastnými rukami. Sedia tu poslanci, ktorí boli komedianti, cirkusanti, ktorí mali facebookové profily, mali tam svojich fanúšikov a dostávali svoje lajky a títo fanúšikovia, títo recesisti ich poslali do parlamentných lavíc. Žiaľ, tak dnes vyzerá slovenská politika. S týmto treba skončiť a pokiaľ vám to nestačilo povedať raz, tak vám to ľudia povedia druhýkrát, ale povedia vám to. Ľudia si vás nájdu. Tí, ktorí budete pokračovať v politike a budete sa snažiť upratať na iných kandidátkach, na iných stranách sa budete chcieť vrátiť do týchto lavíc, občania si vás nájdu, pretože majú veľmi dobrú pamäť a to, čo ste tu dokázali, nebolo tak dávno. Ľudia žijú politikou na Slovensku, hoci sa vám to nezdá. To, že sú niekedy pravidlá politickej súťaže nastavené zvláštne a dá sa povedať, že mnohé procesy sú pre občanov vzdialené. To neznamená, že nesledujú aj tento môj prejav a že nesledujú vaše faktické poznámky a že nesledujú to, čo im táto vláda spôsobila. Oni si to veľmi dobre pamätajú. A viete, prečo si to pamätajú? Lebo ich to zrazilo na kolená, lebo ste zdevastovali celé rodiny, zdevastovali ste podniky, zdevastovali ste atmosféru v spoločnosti a boli ste katastrofou pre Slovenskú republiku a stále v tom chcete pokračovať a chcete to robiť až do posledného dňa mesiaca september, o ktorom sa tu hovorí ako o termíne predčasných volieb. Chcem vás preto vyzvať, bývalí vládni poslanci a bývalá vládna koalícia, aby ste nezabúdali na to, že život na Slovensku bude pokračovať a plynúť aj po predčasných voľbách a ja verím a držím palce všetkým občanom Slovenskej republiky, aby si zvolili skutočných zástupcov, ktorí ich budú reprezentovať, za ktorých sa nebudú musieť hanbiť a ktorí budú pomáhať slovenským občanom a všetkým občanom Slovenskej republiky v tom, aby ich život bol dôstojný a normálny. Ďakujem pekne.